Qashqadaryoda tibbiyot xodimlarini majburiy mehnatga jalb qilgan mutasaddi jazolandi

Qashqadaryo viloyati Shahrisabz shahar tibbiyot birlashmasi xodimlarini majburiy mehnatga jalb qilgan mutasaddi xodim jazolangan. Bu haqda viloyat sog‘liqni saqlash boshqarmasi xabar bermoqda.
Ma'lum qilinishicha, 21 may kuni ijtimoiy tarmoqlarda Shahrisabz shahar tibbiyot birlashmasi tez tibbiy yordam bo‘limi xodimlari tunda navbatchilikdan so‘ng, ertalab tibbiyot birlashmasi hududidagi o‘tlarni yulishga majburlanganliklari haqida videolavha tarqalgan. Shundan so‘ng, Bandlik va mehnat munosabatlari vazirligi davlat mehnat inspeksiyasi tomonidan mazkur holat yuzasidan tekshiruv o‘tkazilganda, haqiqatdan Shahrisabz shahar tibbiyot birlashmasida mutasaddi shaxs majburiy mehnatga yo‘l qo‘yganini aniqlagan.
Qayd etilishicha, Shahrisabz shahar tibbiyot birlashmasi tez tibbiy yordam bo‘limida xo‘jalik bekasi sifatida faoliyat yuritayotgan Z.A. qo‘l ostida ishlovchi xodimlari O.B.ning navbatchilik vaqti tugaganidan so‘ng, M.A. va M.A.ni esa ish vaqtida o‘zlariga yuklangan vazifalarni bajartirmasdan, ularni mehnatga ma'muriy tarzda majburlagan. 
Ta'kidlanishicha, Davlat mehnat inspeksiyasi qaroriga asosan, Z.A.ga nisbatan Ma'muriy kodeksning tegishli moddasiga ko‘ra, ma'muriy javobgarlik to‘g‘risida ish qo‘zg‘atish va amaldagi bazaviy hisoblash miqdorining ellik barobari miqdorida jarima jazosi tayinlash belgilangan.
Qashqadaryo va Andijonda tibbiyot xodimlari va o‘qituvchilarni majburiy mehnatga jalb qilgan mansabdorlar jazolandi
Zarafshonda o‘qituvchilarni majburiy mehnatga jalb qilgan «gorono» xodimiga ma'muriy ish qo‘zg‘atildi